b'\n_START_ARTICLE_\nEdvard V\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nEdvard syntyi piilopaikassa Westminster Abbeyssa, jossa h\xc3\xa4nen \xc3\xa4itins\xc3\xa4 Elisabet Woodville piileskeli lancasterilaisia, jotka hallitsivat kuningaskuntaa kun Edvardin is\xc3\xa4, yorkilainen Edvard IV ei ollut vallassa. H\xc3\xa4nest\xc3\xa4 tuli Walesin prinssi kes\xc3\xa4kuussa 1471 is\xc3\xa4ns\xc3\xa4 palattua valtaan ja h\xc3\xa4n oli vanhempiensa mukana virallisissa tilaisuuksissa.\n_START_SECTION_\nValtakausi\n_START_PARAGRAPH_\nEdvard IV oli perustanut Walesin ja Marchesin neuvoston (engl. Council of Wales and the Marches) ja l\xc3\xa4hetti poikansa Ludlowin linnaan sen nimelliseksi puheenjohtajaksi. Prinssi asui Ludlowissa, kun tieto h\xc3\xa4nen is\xc3\xa4ns\xc3\xa4 \xc3\xa4killisest\xc3\xa4 kuolemasta saapui. Edvard V peri kruunun 9. huhtikuuta 1483 12-vuotiaana. H\xc3\xa4nen is\xc3\xa4ns\xc3\xa4 veli Gloucesterin herttua Rikhard oli nimetty nuorten veljenpoikiensa holhoojaksi. Rikhard sieppasi Edvardin seurueen sen matkalla Walesista ja saattoi prinssit Lontooseen._NEWLINE_Alle kolme kuukautta my\xc3\xb6hemmin Rikhard anasti kruunun itselleen. 25. kes\xc3\xa4kuuta parlamentti julisti Rikhardin veljenpojat aviottomiksi lapsiksi pappismies Ralph Shaan esitetty\xc3\xa4 todisteet, ett\xc3\xa4 Edvard IV oli solminut avioliiton Lady Eleanor Talbotin kanssa ennen kuin h\xc3\xa4n nai Elisabet Woodvillen._NEWLINE_Tosiasiassa kysymyksess\xc3\xa4 oli vanhempien jo lasten vauva-aikana tekem\xc3\xa4 sopimus \xe2\x80\x93 mutta t\xc3\xa4llainen sopimus oli tuolloin yht\xc3\xa4 sitova kuin avioliitto; itse vihki\xc3\xa4istilaisuus oli lopultakin vain tietynlainen vallan ja varallisuuden n\xc3\xa4ytt\xc3\xb6. Sanottiin ett\xc3\xa4 se vahvisti avioliiton vastaavasti kuin viralliset hautajaiset kuoleman. Lapsilla itsell\xc3\xa4\xc3\xa4n ei ollut asiassa mit\xc3\xa4\xc3\xa4n sanansijaa: vanhemmat p\xc3\xa4\xc3\xa4ttiv\xc3\xa4t, koska suvun etu \xe2\x80\x93 erityisesti t\xc3\xa4llaisesta sopimuksesta seuraava rahallinen hy\xc3\xb6ty \xe2\x80\x93 meni henkil\xc3\xb6kohtaisten tunteiden edelle._NEWLINE_Koska Lady Eleanor eli yh\xc3\xa4, t\xc3\xa4m\xc3\xa4 sopimus mit\xc3\xa4t\xc3\xb6i liiton Elisabetin kanssa ja lapsista tuli aviottomia \xe2\x80\x93 joten Rikhard oli laillinen perij\xc3\xa4. Rikhardin muut veljet, Edmund ja Yrj\xc3\xb6, Clarencen herttua olivat jo kuolleet, j\xc3\xa4tt\xc3\xa4en Rikhardin seuraavaksi kruununperilliseksi.\n_START_SECTION_\nVankeus\n_START_PARAGRAPH_\nSen j\xc3\xa4lkeen kun nuoret prinssit vietiin Lontoon Toweriin, heit\xc3\xa4 ei en\xc3\xa4\xc3\xa4 ikin\xc3\xa4 n\xc3\xa4hty julkisuudessa. Mit\xc3\xa4 heille tapahtui on suuri arvoitus, josta on kirjoitettu useita kirjoja. Yleisesti oletetaan heid\xc3\xa4t tapetun ja tavallisimmin ep\xc3\xa4illyt syylliset ovat: kuningas Rikhard III, Henry Stafford (Buckinghamin herttua) ja Henrik Tudor, joka l\xc3\xb6i Rikhardin ja nousi kuninkaaksi.\n_START_SECTION_\nMy\xc3\xb6hemm\xc3\xa4t tapahtumat\n_START_PARAGRAPH_\nPrinssien katoamisen j\xc3\xa4lkeen heid\xc3\xa4n kohtalonsa on ep\xc3\xa4varma. Jos heid\xc3\xa4t tapettiin, se pidettiin hyvin piilossa ja salaisuutena. Ei ole my\xc3\xb6sk\xc3\xa4\xc3\xa4n todisteita heid\xc3\xa4n selvi\xc3\xa4misest\xc3\xa4\xc3\xa4n hengiss\xc3\xa4 tai ett\xc3\xa4 heid\xc3\xa4t olisi kuljetettu ulos maasta. Vuonna 1490 kruununtavoittelija Perkin Warbeck v\xc3\xa4itti olevansa Rikhard. Todellisuudessa h\xc3\xa4n oli syntynyt vuoden 1474 tienoilla Tournaissa. Petkuttaja hirtettiin vuonna 1499._NEWLINE_Vuonna 1674 ty\xc3\xb6miehet, jotka olivat siirt\xc3\xa4m\xc3\xa4ss\xc3\xa4 White Towerin kappeliin johtavaa portaikkoa l\xc3\xb6ysiv\xc3\xa4t kahden lapsen luurangot, joka olivat kolmen metrin syvyydess\xc3\xa4 jalavakirstussa. Aluksi kirstu siirrettiin syrj\xc3\xa4\xc3\xa4n rakennusj\xc3\xa4tteiden mukana, kunnes joku p\xc3\xa4\xc3\xa4tteli kyseess\xc3\xa4 olevan prinssien luut. Silloin Kaarle II teetti Sir Christopher Wrenin suunnitteleman valkoisesta marmorista tehdyn arkun ja nelj\xc3\xa4 vuotta my\xc3\xb6hemmin luut sijoitettiin arvonmukaisen seremonian my\xc3\xb6t\xc3\xa4 Henrik VII:n kappeliin Westminster Abbeyhin l\xc3\xa4helle heid\xc3\xa4n siskonsa Elisabet Yorkilaisen hautaa._NEWLINE_Yrj\xc3\xb6 V antoi vuonna 1933 luvan luurankojen tutkimiselle. Tutkimuksen suorittivat Abbeyn arkistonhoitaja Lawrence Tanner ja professori William Wright, er\xc3\xa4s aikansa parhaista anatomian tuntijoista. Heit\xc3\xa4 avusti George Northcroft, Dental Associationin puheenjohtaja. Tutkimus johti siihen loppup\xc3\xa4\xc3\xa4telm\xc3\xa4\xc3\xa4n, ett\xc3\xa4 kyseess\xc3\xa4 olivat luultavasti prinssien j\xc3\xa4\xc3\xa4nteet. My\xc3\xb6hemmin tutkimusta on kuitenkin arvosteltu riitt\xc3\xa4m\xc3\xa4tt\xc3\xb6m\xc3\xa4n\xc3\xa4 ja ettei sen perusteella voida esimerkiksi p\xc3\xa4\xc3\xa4tell\xc3\xa4 luurankojen sukupuolta. Westminster Abbeyn viranomaiset ovat t\xc3\xa4h\xc3\xa4n p\xc3\xa4iv\xc3\xa4\xc3\xa4n saakka kielt\xc3\xa4ytyneet toisesta tutkimuksesta.\n_START_SECTION_\nTapaus fiktiossa\n_START_PARAGRAPH_\nKirjailija Josephine Tey k\xc3\xa4sittelee kirjassaan Ajan tyt\xc3\xa4r Edvard V:n mysteeri\xc3\xa4._NEWLINE_My\xc3\xb6s kirjailija Terence Morgan k\xc3\xa4sittelee kirjassaan  The Master of Bruges Edvard V:n ja t\xc3\xa4m\xc3\xa4n veljen Richardin kohtaloa.'